Николай Гумильов
Слонче

Превод от руски: Бойко Ламбовски, 1993

chitanka.info

О, моята любов към теб е слонче,

родено в европейски зоопарк,

което стъпва с ходила от вата

по пода в кабинета на директора.

Не му предлагай кифлички виенски

и зелеви кочани не предлагай —

то може само резен мандаринов

да хапне или някое бонбонче.

И не плачи, че в тясната си клетка

ще служи на тълпата за посмешище,

и разни продавачи ще му духат

цигарен дим пред кискащи се фльорци.

Недей да мислиш, че ще дойде време,

когато ще порасне то, и гневно

стената ще разкърти и ще хукне

из улиците с рев да мачка всичко.

Не, по-добре, ако ти се присъни

то като слона Анибалов — в броня

от мед блестяща и с пера от щраус —

на път към разтреперания Рим.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.